Peter Skaarup (DD), 2024-05-07:
Tak for det.
Med det her beslutningsforslag foreslår forslagsstillerne, at regeringen skal fremsætte et lovforslag, der får Danmark til at følge Storbritanniens planer om at oprette et modtagecenter i Afrika og dermed får Danmark til at droppe sin plan om at vente på, at EU bliver enige om modtagecentre i tredjelande.
For at forstå baggrunden for det her beslutningsforslag tror jeg vi skal lidt tilbage i tiden og starte ved begyndelsen – ja, begyndelsen ligger måske endnu længere tilbage, for der har jo i mange år, også før Socialdemokratiet i 2018 kommer med sit udspil, været et ønske om at etablere centre i nærområderne, ikke kun i Afrika, men også i Mellemøsten og andre steder.
Men i 2018 fremlægger Socialdemokratiet for første gang sine planer om at etablere sådan et udrejsecenter uden for landets grænser, og da den socialdemokratiske regering så starter og kommer til magten i 2019, går regeringen i forhandlinger med Rwanda om at oprette et sådant modtagecenter i Rwanda.
I 2022 bliver den socialdemokratiske regering og Rwanda endda enige om en erklæring, hvor man vil overføre asylansøgere fra Danmark til Rwanda.
Efter folketingsvalget i 2022, hvor den socialdemokratiske regering jo bliver udvidet med Venstre og Moderaterne, skrinlægger man planerne om et dansk modtagecenter i Rwanda.
I begyndelsen af sidste år, altså i 2023, kunne udlændinge- og integrationsministeren så udtale, at regeringen ikke går videre med at lave et dansk modtagecenter i Rwanda nu, fordi der er bevægelser på det europæiske niveau, og der sker ikke ret meget.
Vi er nogle stykker, der prøver at finde ud af, hvad regeringen egentlig mener.
Hvad mener Moderaterne, hvad mener Venstre, og hvad mener Socialdemokratiet?
Det er lidt svært at finde ud af.
Men der sker ikke rigtig noget indtil april her i år, hvor Moderaternes spidskandidat til europaparlamentsvalget, fru Stine Bosse, faktisk slår endnu et søm i kisten på regeringens rwandaplaner, fordi Moderaterne her foreslår helt at droppe planerne om, at man skal lave et modtagecenter i et tredjeland uden for EU.
Det er så her, vi er i dag.
Så altså, på 6 år er man ikke kommet videre med en løsning for at etablere et modtagecenter uden for landets grænser.
I mellemtiden har den britiske regering jo nu indgået en aftale med Rwanda, sådan at briterne er klar til at sende asylansøgere til Rwanda.
Vi skal ligesom tro på, at det er i EU, det kan lade sig gøre på det her område, og ikke Danmark.
I Danmarksdemokraterne mener vi ligesom forslagsstillerne, at det vil være helt naturligt, at regeringen tager arbejdshandskerne på og etablerer et modtagecenter i Rwanda i stedet for at sidde på hænderne og vente på, at EU gør noget, der ikke kommer til at ske.
Hvis der kommer til at ske noget engang, tager det godt nok mange år, og til den tid er problemerne endnu større, end det er tilfældet i dag.
Vi kan simpelt hen ikke vente på, at EU-landene skulle blive enige på det her område.
EU har i øvrigt også i gentagne tilfælde vist, at man har umådelig svært ved at løse nogle grundlæggende problemer, når det gælder asylansøgere, der søger til Europa.
Bare tænk på rekordtallene i 2023, der kom ved den sydlige grænse.
Senest har vi jo også set det med asylpagten, som nok mest tjener til at fortælle vælgerne her op til europaparlamentsvalget, at det er noget, man arbejder med, og at det er noget, man ser på.
Reelt bliver det jo ikke til noget med at omfordele asylansøgere, som man bl.a. vil, blandt EU's medlemslande.
Realiteterne viser, at det er meget, meget svært, og at det ikke kan lade sig gøre.
Så vi skal have etableret et modtagecenter i Rwanda hurtigst muligt.
Vi har sådan set forbindelseslinjerne klar til Rwanda, ligesom briterne har det.
Det er det, vi gerne vil undgå, og derfor skal vi lave det center nu.